ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0400/99

υποβολή: Robin Teverson (ELDR) προς την Επιτροπή

(1 Μαρτίου 1999)

Θέμα: Κοινοτική επισιτιστική βοήθεια

Θα μπορούσε η Επιτροπή να απαριθμήσει τη συνολική αξία της κοινοτικής επισιτιστικής βοήθειας προς μη κοινοτικές χώρες όπως αυτή έχει εξελιχθεί κατά τα τελευταία πέντε χρόνια; Επίσης, θα μπορούσε να παράσχει κατάλογο με την αξία αυτής της επισιτιστικής βοήθειας ανά παραλήπτρια χώρα και, ει δυνατόν, ανά δωρητή κράτος μέλος της ΕΕ κατά την ίδια περίοδο;

Θα μπορούσε επίσης να δοθεί κατάλογος των ειδών της κοινοτικής επισιτιστικής βοήθειας (δηλ. δημιτριακά, γάλα, μεταποιημένα αγαθά) μαζί με επεξήγηση του πως λειτουργεί αυτό το επισιτιστικό σύστημα (δηλ. επιλεξιμότητα, διαδικασία λήψεως αποφάσεων);

Απάντηση του κυρίουPinheiro εξ ονόματος της Επιτροπής

(20 Απριλίου 1999)

Η συνολική αξία της κοινοτικής επισιτιστικής βοήθειας των τελευταίων πέντε ετών και η κατανομή της σε συνάρτηση με τη φύση της βοήθειας αναφέρεται στους πίνακες που εστάλησαν απευθείας στο αξιότιμο μέλος του Κοινοβουλίου και στη Γενική Γραμματεία του Κοινοβουλίου.

Οι τρέχουσες αποφάσεις που έχουν ληφθεί σε θέματα επισιτιστικής βοήθειας και επισιτιστικής ασφάλειας βασίζονται στον κανονισμό (ΕΚ) 1292/96 του Συμβουλίου της 27ης Ιουνίου 1996 σχετικά με την πολιτική και τη διαχείριση της επισιτιστικής βοήθειας και των ειδικών δράσεων στήριξης για την επισιτιστική ασφάλεια(1).

Οι επιλέξιμες για παρέμβαση στον τομέα αυτό χώρες αναφέρονται στο παράρτημα του κανονισμού. Οι χορηγήσεις των οποίων το ποσό ξεπερνάει τα 2 εκατ. [fmxeuro] αποτελούν το αντικείμενο έγκρισης μιας επιτροπής διαχείρισης (αποτελούμενης από αντιπροσώπους των κρατών μελών και προεδρευόμενης από έναν αντιπρόσωπο της Επιτροπής), πριν από κάθε απόφαση της Επιτροπής.

(1) ΕΕ L 166 της 5.7.1996.
ΓΡΑΠΤΗ ΕΡΩΤΗΣΗ P-0558/99

υποβολή: Maria Berger (PSE) προς την Επιτροπή

(3 Μαρτίου 1999)

Θέμα: Απόφαση της Επιτροπής σχετικά με τη χορήγηση ενισχύσεων προς την εταιρία SNIACE S.A. που εδρεύει στην Torrelavega (Κανταβρία της Ισπανίας)

Στην απόφασή της σχετικά με τη χορήγηση ενισχύσεων στην SNIACE S.A. (έγγρ. IV/1466/98/DE - Άρθρο 1, τελευταίο εδάφιο), η Επιτροπή καθόρισε ότι θα αποφασίσει "σε εύθετο χρόνο" σχετικά με το ζήτημα των μη εισπραχθέντων οικολογικών φόρων κατά την περίοδο 1987-1995 η εξέταση του οποίου είχε αναβληθεί.

Πότε σκοπεύει η Επιτροπή να λάβει την απόφαση αυτή; Σύμφωνα με ποιά κριτήρια καθορίζει η Επιτροπή τον "εύθετο χρόνο";

Απάντηση του κ. Van Miert εξ ονόματος της Επιτροπής

(22 Μαρτίου 1999)

Η Επιτροπή θα λάβει απόφαση σχετικά με το ζήτημα των μη εισπραχθέντων οικολογικών φόρων κατά της Sniace S.A., το συντομότερο δυνατό, ήτοι όταν η Επιτροπή κρίνει ότι διαθέτει τα απαραίτητα στοιχεία για την εκτίμηση του συμβιβάσιμου οποιασδήποτε τέτοιας ενίσχυσης προς την κοινή αγορά. Η Επιτροπή κατά το παρόν στάδιο της διαδικασίας δεν μπορεί να προσδιορίσει πότε καθώς και ποιο θα είναι το αποτέλεσμα της εξέτασης αυτής.
ΓΡΑΠΤΗ ΕΡΩΤΗΣΗ E-0523/99

υποβολή: Jan Mulder (ELDR) προς την Επιτροπή

(8 Μαρτίου 1999)

Θέμα: Συνέντευξη με τον διευθυντή κ. Landaburu, στο περιοδικό "Nederlandse Gemeente"της 18-25 Δεκεμβρίου 1998 σχετικά με τις καθαρές εισφορές των κρατών μελών

Στο περιοδικό Nederlandse Gemeente της 18-25 Δεκεμβρίου 1998 δημοσιεύθηκε συνέντευξη με τον κ. Landaburu, διευθυντή της Γενικής Διεύθυνσης Περιφερειακής Πολιτικής και Συνοχής της Ευρωπαϊκής Επιτροπής. Ο ανώτερος αυτός υπάλληλος της ΕΕ ψέγει, σύμφωνα με τον τίτλο του άρθρου, την Ολλανδία με την εξής του δήλωση:"Οι καθαροί πληρωτές φέρονται ιδιαίτερα υπεροπτικά".

1. Συμμερίζεται η Επιτροπή τις απόψεις του διευθυντή κ. Landaburu, εάν υποθέσουμε ότι αναμεταδόθηκαν ορθά;

2. Θεωρεί η Επιτροπή ότι εμπίπτει στα καθήκοντα ενός υπαλλήλου της να εκφράζει τις απόψεις του όσον αφορά τη στάση των μεμονωμένων κρατών μελών ως προς την εισφορά τους στον προϋπολογισμό της ΕΕ;

Απάντηση της κας Wulf-Mathies εξ ονόματος της Επιτροπής

(27 Απριλίου 1999)

1. Οι δηλώσεις του Γενικού Διευθυντή της Γενικής Διεύθυνσης της Περιφερειακής Πολιτικής και της Συνοχής για τις οποίες γίνεται λόγος, είχαν διατυπωθεί κατά τη διάρκεια μίας άτυπης συνάντησης με μία ομάδα δημοσιογράφων του περιφερειακού Τύπου, η οποία είχε ως θέμα, μεταξύ άλλων, τις διαπραγματεύσεις σχετικά με το Πρόγραμμα δράσης 2000, και τα διάφορα αδιέξοδα τα οποία διαφαίνονταν εκείνη την εποχή. Ουδέποτε, κατά τη διάρκεια εκείνης της συζήτησης, ο προαναφερόμενος γενικός διευθυντής δεν είχε την πρόθεση να θίξει κάποια κράτη μέλη κατά την έννοια της ερώτησής σας; οπωσδήποτε, όμως, έγινε λόγος για την "ανυποχώρητη" των καθαρών πληρωτών και για την αντίθεσή τους ως προς τις "χώρες της συνοχής" όσον αφορά την ερμηνεία της έννοιας της σταθεροποίησης.

2. Αποσκοπώντας στην διαφάνεια και την πληροφόρηση του Τύπου, και δια μέσου αυτού, του ευρωπαίου πολίτη, φαίνεται ότι δεν είναι άσκοπο ο ευρωπαίος αυτός πολίτης να πληροφορείται σχετικά με το περιεχόμενο και, ενίοτε, με τον σκληρό χαρακτήρα των συζητήσεων μεταξύ των κρατών μελών, τόσο όσον αφορά το θέμα των εσόδων, όσο και των δαπανών του προϋπολογισμού της Κοινότητας.
ΓΡΑΠΤΗ ΕΡΩΤΗΣΗ E-0187/99

υποβολή: Angela Sierra González (GUE/NGL) προς την Επιτροπή

(11 Φεβρουαρίου 1999)

Θέμα: Αίτημα ενίσχυσης για τις πυρκαγιές των δασών

Πρόσφατα, η Ισπανία υπέβαλε στην Επιτροπή επτά αιτήσεις χρηματοδότησης για την πρόληψη, κατά το 1999, δασικών πυρκαγιών, βάσει του κανονισμού που αφορά την προστασία των κοινοτικών δασών από τις πυρκαγιές.

Ποια είναι τα βασικά δεδομένα των αιτήσεων που υποβλήθηκαν; Ποια μέρη της Ισπανίας αφορούν;

Κάποιο από τα σχέδια αφορά τα Κανάρια;

Έχει λάβει η Επιτροπή αίτηση επείγουσας χρηματοδότησης για την καταπολέμηση των πυρκαγιών που ξέσπασαν στην κοινότητα των Καναρίων κατά τα έτη εφαρμογής του κανονισμού που αφορά την προστασία των κοινοτικών δασών από τις πυρκαγιές;

Απάντηση του κ. Fischler εξ ονόματος της Επιτροπής

(25 Μαρτίου 1999)

Επί των επτά αιτήσεων χρηματοδότησης που υποβλήθηκαν από την Ισπανία στο πλαίσιο του κανονισμού (ΕΚ) 308/97 της 17ης Φεβρουαρίου 1997 για την πυροπροστασία των κοινοτικών δασών, τρία σχέδια αφορούν την χώρα των Βάσκων με ζητηθείσα συνδρομή 1.655.603 ευρώ, ένα σχέδιο αφορά την Καταλωνία, με ζητηθείσα συνδρομή 30.351 ευρώ, και τρία σχέδια έχουν προταθεί από τη Γενική Διεύθυνση Διατήρησης της Φύσης και αφορούν συνδρομή 1.293.822 ευρώ.

Τα σχέδια που έχουν υποβληθεί αφορούν μια εθνική εκστρατεία ενημέρωσης σχετικά με τις πυρκαγιές στα δάση, μια εθνική δράση επίβλεψης με χερσαία και εναέρια μέσα και έναν κύκλο μαθημάτων κατάρτισης του προσωπικού που είναι επιφορτισμένο με την επίβλεψη και την πρώτη επέμβαση, για τα σχέδια της Γενικής Διεύθυνσης Διατήρησης της Φύσης, μια μελέτη σχετικά με την προστασία των δασών κατά των πυρκαγιών για το σχέδιο της Καταλωνίας, και μια περιφερειακή εκστρατεία ενημέρωσης και ευαισθητοποίησης, τη δημιουργία διαδρόμων, αντιπυρικών ζωνών και σημείων λήψης ύδατος, καθώς και μια περιφερειακή δράση επίβλεψης για τη χώρα των Βάσκων.

Κανένα σχέδιο δεν αφορά τις Καναρίους Νήσους.
ΓΡΑΠΤΗ ΕΡΩΤΗΣΗ E-0418/99

υποβολή: Michl Ebner (PPE) προς την Επιτροπή

(1 Μαρτίου 1999)

Θέμα: Τραπεζικά τέλη μετατροπής συναλλάγματος

Από την αρχή του χρόνου έχουν πια καθορισθεί οι ισοτιμίες νομισμάτων στην ΕΕ των Ένδεκα, πράγμα που συνεπάγεται για τις τράπεζες απώλεια των κερδών που αποκόμιζαν από τις διακυμάνσεις των ισοτιμιών. Προκειμένου να αντισταθμισθεί αυτή η απώλεια, οι τράπεζες αύξησαν προφανώς τον συντελεστή προμήθειας για συναλλαγές συναλλάγματος. Έτσι λοιπόν δεν είναι σήμερα σπάνιο να απαιτούν οι τράπεζες προμήθεια ύψους 3 % και περισσότερο.

Μπορεί να ανακοινώσει η Επιτροπή:

1. κατά πόσον προτίθεται να ασκήσει πίεση για μια έμμεση αναλογική κλιμάκωση του συντελεστή προμήθειας, δηλαδή για τη μείωση του συντελεστού προμήθειας ανάλογα με την αντίστοιχη αύξηση του ύψους του συναλλαγματικού ποσού

2. κατά πόσον δεν θα ήταν εν γένει σκόπιμο να επιβληθεί στις τράπεζες συντελεστής προμήθειας ανωτάτου ύψους 1.5 % όσον αφορά τις συναλλαγές συναλλάγματος;

Απάντηση του κ. Monti εξ ονόματος της Επιτροπής

(30 Απριλίου 1999)

Η κοινοτική νομοθεσία υποχρεώνει τις τράπεζες να εφαρμόσουν από τώρα στη ζώνη ευρώ τις οριστικές σταθερές τιμές συναλλάγματος στα εθνικά νομίσματα, και να εξασφαλίσουν απόλυτη διαφάνεια όσον αφορά τον συντελεστή προμήθειας. Επομένως, δεν μπορούν να επιβάλλουν διαφορετικό συντελεστή προμήθειας στην αγορά ή την πώληση συναλλάγματος στην ΕΕ των 11. Ωστόσο οι τράπεζες, για να καλύψουν το κόστος τους, επέβαλαν νέα τέλη για τις πράξεις συναλλάγματος, κατά το τέλος του 1998. Αυτή η επιβολή μπορεί να προκαλέσει αύξηση των τιμών σε μεμονωμένες περιπτώσεις, π.χ όταν η ελάχιστη προμήθεια που επιβάλλεται αποδειχθεί επαχθής όσον αφορά τα μικρά ποσά αν εκφραστεί σε ποσοστά. Η Επιτροπή συνέστησε πολλές φορές στην κύρια ευρωπαϊκή τραπεζική ομοσπονδία να μην χρεώνει μεγάλες προμήθειες για τις συναλλαγματικές πράξεις στη ζώνη του ευρώ διότι αυτό θα επηρέαζε την εμπιστοσύνη του κοινού στο ευρώ. Επιπλέον, Η Επιτροπή διεξάγει έρευνα σχετικά με τον τρόπο που διαμορφώνονται οι τιμές αυτές.

Πάντως, η Επιτροπή δεν μπορεί να παρέμβει και να επιβάλει κανόνες σχετικά με τη διαμόρφωση των τιμών. Δηλαδή, δεν μπορεί ούτε να επιβάλει συντελεστή προμήθειας ανώτατου ύψους 1.5 % ούτε να ζητήσει αναλογική κλιμάκωση του συντελεστή προμήθειας από τις τράπεζες. Ωστόσο, η Επιτροπή μπορεί να παρέμβει σε περίπτωση που τα νέα τέλη προκαλέσουν στρέβλωση του ανταγωνισμού. Αυτό το θέμα βρίσκεται υπό εξέταση.
ΓΡΑΠΤΗ ΕΡΩΤΗΣΗ E-0706/99

υποβολή: José García-Margallo y Marfil (PPE) προς την Επιτροπή

(26 Μαρτίου 1999)

Θέμα: Διαρθρωτικά Ταμεία

Οι περιφέρειες το κατά κεφαλήν εισόδημα των οποίων είναι κατώτερο του 75 % του μέσου κοινοτικού όρου ονομάζονται "περιφέρειες του στόχου 1" και λαμβάνουν σημαντικές κονοτικές ενισχύσεις.

Προκειμένου να διαπιστωθεί εάν μία περιφέρεια υπερέβη το όριο αυτό ή όχι, το σχέδιο Κανονισμού του Συμβουλίου, COM(98)131 τελ.(1), το οποίο καθορίζει γενικές διατάξεις σχετικά με τα Διαρθρωτικά Ταμεία, προβλέπει ότι θα λαμβάνονται υπόψη τα αριθμητικά δεδομένα που αντιστοιχούν στα τρία τελευταία έτη για τα οποία διαθέτει στοιχεία το EUROSTAT.

Ο Γενικός Διευθυντής της Στατιστικής Υπηρεσίας των Ευρωπαϊκών Κοινοτήτων (EUROSTAT) απεκάλυψε κατά την συνεδρίαση της Νομισματικής Υποεπιτροπής του Ευρωπαϊκού Κοινοβουλίου της 17.2.1999 ότι τα στατιστικά στοιχεία που αντιστοιχούν στα οικονομικά έτη 1994, 1995 και 1996 περιελάμβαναν ήδη και τα στοιχεία της παραοικονομίας των εξεταζόμενων περιφερειών, χωρίς εντούτοις να προσδιορίζει και τα κριτήρια που είχαν επιλεγεί για την εκτίμηση ή την αξιολόγηση των δραστηριοτήτων αυτού του είδους.

Ποιό τμήμα των εισοδημάτων της περιφέρειας αντιστοιχεί στην παραοικονομία και ποιό στις κανονικές οικονομικές δραστηριότητες στην Καστίλη-Λα Μάντσα για το καθε ένα από τα έτη αυτά;

(1) ΕΕ C 176 της 9.6.1998, σελ. 1.
ΓΡΑΠΤΗ ΕΡΩΤΗΣΗ E-0671/99

υποβολή: José García-Margallo y Marfil (PPE) προς την Επιτροπή

(26 Μαρτίου 1999)

Θέμα: Διαρθρωτικά Ταμεία

Οι περιφέρειες των οποίων το επίπεδο του καταφαλήν εισοδήματος είναι κατώτερο του 75 % ου κοινοτικού μέσου όρου καλούνται "περιφέρειες του στόχου 1" και απολαύουν σημαντικών κοινοτικών ενισχύσεων.

Για να διαπιστωθεί κατά πόσον έχει επέλθει μεταβολή του εν λόγω επιπέδου, το σχέδιο κανονισμού του Συμβουλίου (COM(98)0131 τελικό)(1) περί των γενικών διατάξεων για τα Διαρθρωτικά Ταμεία ορίζει ότι λαμβάνονται υπόψη τα διαθέσιμα από τη Eurostat στοιχεία των τελευταίων τριών ετών.

Προς το παρόν υπάρχουν στοιχεία μόνο για τα έτη 1994, 1995 και 1996.

Ποιά είναι τα στοιχεία των τριών αυτών ετών για τη Μούρθια;

(1) ΕΕ C 176 της 9.6.1998, σελ. 1.
ΓΡΑΠΤΗ ΕΡΩΤΗΣΗ E-1139/99

υποβολή: Arthur Newens (PSE) προς την Επιτροπή

(27 Απριλίου 1999)

Θέμα: Οι φοιτητές από την Κίνα

Θα εξετάσει η Επιτροπή το ενδεχόμενο αύξησης του αριθμού υποτροφιών και συναφών παροχών που χορηγούνται σε φοιτητές από την Κίνα, μέχρι να πλησιάσει τον αριθμό υποτροφιών που προσφέρονται σήμερα από τις Ηνωμένες Πολιτείες

Απάντηση του Sir Leon Brittan εξ ονόματος της Επιτροπής

(7 Μαΐου 1999)

Ο Πρόεδρος Santer ανήγγειλε κατά τη διάρκεια της επίσκεψής του στην Κίνα στις αρχές Νοεμβρίου 1998 την πρόθεση της Επιτροπής να καταρτίσει ένα νέο και εκτενές πρόγραμμα υποτροφιών για την Κίνα. Το πρόγραμμα, που αποκαλείται "Scholarships 2000", θα επιτρέψει σε 2000 κινέζους να επωφεληθούν από την υποστήριξη της Κοινότητας για να σπουδάσουν ή να κάνουν έρευνα στην Ευρώπη.

Το πρόγραμμα ευρίσκεται στο στάδιο της προετοιμασίας (εμπειρογνώμονες επισκέπτονται την Κίνα, διεξάγονται διαπραγματεύσεις με τις κινεζικές αρχές, υποβάλλονται προτάσεις στην αρμόδια επιτροπή που αποτελείται από εκπροσώπους των κρατών μελών), και αναμένεται να είναι έτοιμο κατά το έτος 2000.

Η Επιτροπή πιστεύει επίσης ότι, για να ενθαρρυνθεί σημαντικά η εκπαιδευτική συνεργασία μεταξύ της Κοινότητας και της Κίνας, πρέπει να επιδιωχθεί διαρθρωτική συνεργασία, η οποία προετοιμάζει τις εκπαιδευτικές και σπουδαστικές κοινότητες των δυο πλευρών.
ΓΡΑΠΤΗ ΕΡΩΤΗΣΗ E-0237/99

υποβολή: Antonio Tajani (PPE) προς την Επιτροπή

(12 Φεβρουαρίου 1999)

Θέμα: Έκθεση των ιταλικών μυστικών υπηρεσιών σχετικά με την χρήση του ευρώ για το πλύσιμο βρώμικου χρήματος

Έχει λάβει γνώση η Επιτροπή της εκθέσεως της SISMI, της ιταλικής μυστικής υπηρεσίας στρατού που δημοσιεύθηκε στην εφημερίδα "Il Messaggero" της 25ης Ιανουαρίου 1999 σύμφωνα με την οποία το ευρώ ενδέχεται να χρησιμοποιηθεί για το πλύσιμο κεφαλαίων παράνομης προέλευσης που δεν έχουν ακόμα εισέλθει στο οικονομικό ή τραπεζικό κύκλωμα;

Προτίθεται η Επιτροπή να ζητήσει από την ιταλική κυβέρνηση να του διαβιβάσει την έκθεση του SISMI;

Ποιές πρωτοβουλίες προτίθεται να λάβει η Επιτροπή προκειμένου να εμποδίσει τις παραπάνω εγκληματικές δραστηριότητες που ενδέχεται να προωθηθούν με τη χρήση μηχανογραφικών συστημάτων καθώς και του δικτύου ιντερνέτ;

Απάντηση του κ. Monti εξ ονόματος της Επιτροπής

(23 Απριλίου 1999)

Η Επιτροπή έλαβε γνώση για το άρθρο που δημοσιεύθηκε στην εφημερίδα "Il Messaggero" και για άλλα άρθρα σχετικά με την χρήση του ευρώ για το πλύσιμο βρώμικου χρήματος αλλά δεν έχει στην κατοχή της τη σχετική έκθεση από την ιταλική μυστική υπηρεσία. Η Επιτροπή ενδιαφέρεται να λάβει από τα κράτη μέλη οτιδήποτε αφορά το σημαντικό θέμα και στη συνέχεια θα ενημερώσει σχετικά τις ιταλικές αρχές.

Η Επιτροπή εξετάζει εδώ και αρκετό καιρό τις συνέπειες της εισαγωγής του ευρώ όσον αφορά την καταπολέμηση της νομιμοποίησης παράνομων προσόδων. Στο πλαίσιο της επιτροπής επαφών που συστάθηκε σύμφωνα με την οδηγία του Συμβουλίου 91/308/ΕΟΚ, της 10ης Ιουνίου 1991, για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες(1), η Επιτροπή συζήτησε με τα κράτη μέλη την 1 Ιουνίου 1999, σχετικά με όλα τα θέματα που αφορούν τη νομιμοποίηση παράνομων προσόδων που τίθενται με την εισαγωγή του ευρώ και την κυκλοφορία του από 1ης Ιανουαρίου 2002. Τα κράτη μέλη θεωρούν ότι η ισχύουσα νομοθεσία για την νομιμοποίηση παράνομων προσόδων επαρκεί για την αντιμετώπιση όλων των κινδύνων που τίθενται κατά τη μεταβατική αυτή περίοδο. Ωστόσο, τα κράτη μέλη συμφώνησαν να εξετάζουν συχνά το θέμα αυτό.

σον αφορά τα συστήματα ηλεκτρονικής πληρωμής και το Internet, η Επιτροπή παρακολουθεί από κοντά τις τεχνικές εξελίξεις και την πιθανότητα να χρησιμοποιηθούν για τη νομιμοποίηση εσόδων από παράνομες δραστηριότητες. Οι εμπειρογνώμονες της ειδικής ομάδας χρηματοοικονομικής δράσης (βασικού οργάνου για την καταπολέμηση της νομιμοποίησης παράνομων προσόδων) δεν έχουν αντιμετωπίσει ακόμα περιπτώσεις νομιμοποίησης παράνομων προσόδων μέσω των συστημάτων ηλεκτρονικού χρήματος αλλά, έχουν επίγνωση των πιθανών κινδύνων και τεταμένη την προσοχή.

(1) ΕΕ L 166 της 28.6.1991.
ΓΡΑΠΤΗ ΕΡΩΤΗΣΗ E-0231/99

υποβολή: Ana Miranda de Lage (PSE) προς την Επιτροπή

(12 Φεβρουαρίου 1999)

Θέμα: Αύξηση των δασμών για ορισμένα ευρωπαïκά προïόντα εκ μέρους των ΗΠΑ

Λόγω της διαφωνίας με την Ευρωπαϊκή Ένωση εξ αιτίας της διαφορετικής εμπορικής προσέγγισης στο θέμα της αγοράς της μπανάνας, οι ΗΠΑ επέβαλαν σε μια σειρά ευρωπαϊκών προϊόντων τελωνειακό δασμό ύψους 100 % ad valorem.

Μπορεί να μας πληροφορήσει η Επιτροπή με ποιό τρόπο θα αντιμετωπίσει τη νέα εμπορική αυτή κρίση; Τί μέτρα προτίθεται να λάβει για την προάσπιση των ευρωπαϊκών εξαγωγών στην αμερικανική αγορά;

Ενόψει των δυσχερειών εξαγωγής που αντιμετωπίζουν ορισμένοι τομείς και προϊόντα, που επίσης πλήττονται από την οικονομική κρίση της Ρωσίας, τί σκέπτεται να πράξει η Επιτροπή για να αποφευχθεί η ανεργία στην οποία θα οδηγήσει η πτώση της παραγωγής;
ΓΡΑΠΤΗ ΕΡΩΤΗΣΗ P-0492/99

υποβολή: Ludivina García Arias (PSE) προς την Επιτροπή

(25 Φεβρουαρίου 1999)

Θέμα: Εγγραφή στον προϋπολογισμό των δημοσίων ενισχύσεων που προβλέπονται για την κάλυψη του κόστους ελευθέρωσης του τομέα της ηλεκτρικής ενέργειας

Η Απόφαση 3632/93/ΕΚΑΧ(1) σχετικά με το κοινοτικό καθεστώς των παρεμβάσεων των κρατών μελών υπέρ της βιομηχανίας άνθρακα ορίζει, μεταξύ άλλων καινοτομιών, ότι μηχανισμοί κρατικής χρηματοδότησης όπως οι ενισχύσεις OFICO (Υπηρεσία Αποζημιώσεων της Ηλεκτρικής Ενέργειας ) στην Ισπανία, βάσει των οποίων αποζημιώνονται οι απώλειες εκμετάλλευσης των επιχειρήσεων παραγωγής άνθρακα, και άλλες έκτακτες επιβαρύνσεις, που χρηματοδοτούνται με την κατακράτηση ποσοστού επί των πληρωμών των καταναλωτών ηλεκτρικής ενέργειας, "επιτρέπονται μόνον....( όταν) εγγράφονται στους δημόσιους, εθνικούς, περιφερειακούς ή τοπικούς προϋπολογισμούς των κρατών μελών" με στόχο την αύξηση της διαφάνειας και, ως εκ τούτου, του ελέγχου.

Δεν θεωρεί, ωστόσο, η Ευρωπαϊκή Επιτροπή ότι θα πρέπει να εφαρμοσθεί το ίδιο κριτήριο, με βάση τα κριτήρια της ίσης μεταχείρισης, της διαφάνειας και του ελέγχου των κρατικών ενισχύσεων, στο επονομαζόμενο Κόστος για την ελευθέρωση του τομέα ηλεκτρικής ενέργειας;

Με ποιο τρόπο δικαιολογεί η Ευρωπαϊκή Επιτροπή, από νομοθετική άποψη, τη διαφορετική μεταχείριση μεταξύ των δύο τύπων ενισχύσεων;

Απάντηση εκ μέρους του κ. Van Miert εξ ονόματος της Επιτροπής

(23 Μαρτίου 1999)

Η Επιτροπή αυτή τη στιγμή εξετάζει τις κοινοποιήσεις που πραγματοποιήθηκαν εκ μέρους διαφόρων κρατών μελών σχετικά με τα καθεστώτα που τα εν λόγω κράτη μέλη προτίθενται να εφαρμόσουν ώστε να αντιμετωπίσουν ορισμένες δαπάνες στο πλαίσιο της οδηγίας 96/92/ΕΚ του Κοινοβουλίου και του Συμβουλίου της 19ης Δεκεμβρίου 1996 σχετικά με τους κοινούς κανόνες για την εσωτερική αγορά ηλεκτρικής ενέργειας(2).

Η νομική βάση για την εξέταση των εν λόγω δαπανών διαφέρει από εκείνη των ενισχύσεων υπέρ του άνθρακα (συνθήκη ΕΚΑΧ) πράγμα που μπορεί να αιτιολογήσει διαφορετικές λύσεις. Στο πλαίσιο των άρθρων 92 και 93 της συνθήκης της ΕΚ και πλην ειδικής διατάξεως, τίποτα δεν επιβάλλει ένα συγκεκριμένο τρόπο χρηματοδότησης των ενισχύσεων όταν κηρύσσονται συμβιβάσιμες προς την κοινή αγορά. Κατά συνέπεια ο τρόπος χρηματοδότησής τους κατάρχήν συνιστά απόφαση οικονομικής πολιτικής που υπάγεται στην αρμοδιότητα κάθε κράτους μέλους.

(1) ΕΕ L 329 της 30.12.1993, σελ. 12.

(2) ΕΕ L 27 της 30.1.1997.
ΓΡΑΠΤΗ ΕΡΩΤΗΣΗ E-0840/99

υποβολή: Sören Wibe (PSE) προς την Επιτροπή

(7 Απριλίου 1999)

Θέμα: Η κατάσταση του ευρώ

Μπορεί η Επιτροπή να εξηγήσει για ποιό λόγο, στη διεθνή συναλλαγματική αγορά, το ευρώ σημειώνει ραγδαία πτώση; Δεν είχε αποφασισθεί ότι το ευρώ θα ήταν ισχυρό νόμισμα;

Απάντηση του κ. de Silguy εξ ονόματος της Επιτροπής

(7 Μαΐου 1999)

Το ευρώ δεν σημείωσε ραγδαία πτώση τους τελευταίους 12 μήνες. Η συναλλαγματική του ισοτιμία με το δολάριο των ΗΠΑ στα τέλη του Απριλίου 1999 (1 ευρώ = 1,06 -1,07$), πλησίαζε τον μέσο όρο των συναλλαγματικών ισοτιμιών που είχε πριν από την κρίση της Ρωσίας τον Σεπτέμβριο του 1998. Το ευρώ κυμαινόταν σε 1.08-1,10$ μεταξύ άνοιξης 1997 και τέλη Αυγούστου 1998. Δεδομένου ότι υπάρχει κάποια διακύμανση μεταξύ των ευρωπαϊκών νομισμάτων και του δολαρίου, θα μπορούσαμε να πούμε ότι το ευρώ έχει την ίδια ισοτιμία με αυτή που είχε για ενάμιση χρόνο περίπου. Οι εξελίξεις των συναλλαγματικών ισοτιμιών από την 1η Ιανουαρίου 1999, πραγματοποιήθηκαν λόγω της απρόσμενης ανόδου της αμερικανικής οικονομίας.

σον αφορά τις μακροπρόθεσμες δυνατότητες του ευρώ ως διεθνούς νομίσματος, οι αλλαγές που πραγματοποιήθηκαν στην αγορά ομολόγων είναι πιο σημαντικές απ' ό,τι η βραχυπρόθεσμη διακύμανση στις συναλλαγματικές ισοτιμίες. Οι αλλαγές αυτές είναι διαρθρωτικές όπως δείχνουν οι εξελίξεις στη διεθνή αγορά ομολόγων. Το πρώτο τετράμηνο του 1999, η παγκόσμια έκδοση ομολόγων εκφρασμένη σε ευρώ ήταν μεγαλύτερη από την αγορά ομολόγων σε δολάρια (46 % και 44 % αντίστοιχα) περιορίζοντας το μερίδιο της αγοράς άλλων νομισμάτων, συμπεριλαμβανομένων της στερλίνας και του γεν, μόνο σε 10 %, ενώ δύο χρόνια πριν τα νομίσματα που συμμετείχαν στην έκδοση ομολόγων κατείχαν λιγότερο από το 30 % της αγοράς.

Γενικά, η αγορά ομολόγων σε ευρώ έχει επεκταθεί και είναι πιο ρευστή, επιτρέποντας στους νέους εκδότες ομολόγων, κυρίως στις επιχειρήσεις, να επωφελούνται από την αγορά αυτή. Η αγορά ομολόγων σε ευρώ που εκδίδονται από τις εταιρίες παρουσιάζει εντυπωσιακή ανάπτυξη. Η ίδια θετική ανάπτυξη παρατηρείται και στην αγορά των μετοχών. Το ευρώ θεωρείται ήδη από τους επενδυτές ως ένα από τα δύο ισχυρά νομίσματα παρά την βραχυπρόθεσμη πτώση της αξίας του.
ΓΡΑΠΤΗ ΕΡΩΤΗΣΗ E-0540/99

υποβολή: Daniel Varela Suanzes-Carpegna (PPE) προς την Επιτροπή

(12 Μαρτίου 1999)

Θέμα: Βιομηχανία κονσερβοποίησης αλιευτικών προïόντων και υδατοτοκαλλιέργεια στην Ευρωπαïκή Ένωση

Στη συνεδρίαση της ολομέλειας του Ιουνίου 1998 το Ευρωπαϊκό Κοινοβούλιο συζήτησε και ενέκρινε την έκθεση πρωτοβουλίας σχετικά με τη βιομηχανία κονσερβοποίησης αλιευτικών προϊόντων και την υδατοκαλλιέργεια στην Ευρωπαϊκή Ένωση (A4-0137/98)(1), στην οποία, μεταξύ άλλων, δήλωνε ότι η βιομηχανία κονσερβοποίησης τόννου αποτελεί τον σημαντικότερο τομέα του κλάδου της κονσερβοποίησης στην Κοινότητα, από την άποψη τόσο της απασχόλησης όσο και του όγκου συναλλαγών, καθώς και ότι για την προώθηση των τεραστίων προοπτικών ανάπτυξης του τομέα αυτού είναι απαραίτητο:

"να διασφαλισθεί ο κατάλληλος εφοδιασμός με την αναγκαία πρώτη ύλη (νωπός ή κατεψυγμένος τόννος και φιλέτα τόννου), δίδοντας προτεραιότητα στον κοινοτικό αλιευτικό στόλο και παραχωρώντας νέες ποσοστώσεις στις εισαγωγές μόνον εφόσον είναι απολύτως απαραίτητες για την κοινοτική βιομηχανία."

Μπορεί η Επιτροπή να μας πληροφορήσει τί μέτρα έχουν ληφθείγια να υλοποιηθούν οι ανωτέρω υποδείξεις του Ευρωπαϊκού Κοινοβουλίου και να προωθηθούν τοιουτοτρόπως οι προοπτικές ανάπτυξης του κλάδου της κονσερβοποίησης τόνου στην Κοινότητα;

(1) ΕΕ C 210 της 6.7.1998, σελ. 295.
ΓΡΑΠΤΗ ΕΡΩΤΗΣΗ E-0724/99

υποβολή: José García-Margallo y Marfil (PPE) προς την Επιτροπή

(29 Μαρτίου 1999)

Θέμα: Διαρθρωτικά Ταμεία

Οι περιφέρειες το κατά κεφαλήν εισόδημα των οποίων είναι κατώτερο του 75 % του μέσου κοινοτικού όρου ονομάζονται "περιφέρειες του στόχου 1" και λαμβάνουν σημαντικές κονοτικές ενισχύσεις.

Προκειμένου να διαπιστωθεί εάν μία περιφέρεια υπερέβη το όριο αυτό ή όχι, το σχέδιο Κανονισμού του Συμβουλίου, COM(98)131 τελ.(1), το οποίο καθορίζει γενικές διατάξεις σχετικά με τα Διαρθρωτικά Ταμεία, προβλέπει ότι θα λαμβάνονται υπόψη τα αριθμητικά δεδομένα που αντιστοιχούν στα τρία τελευταία έτη για τα οποία διαθέτει στοιχεία το EUROSTAT.

Σήμερα υπάρχουν στοιχεία μόνον για τα οικονομικά έτη 1994, 1995 και 1996.

Ποιές περιφέρειες εκτιμά η Επιτροπή ότι δεν θα χαρακτηρισθούν ως περιφέρειες του στόχου1 για την περίοδο αυτή στην Μεγάλη Βρετανία;

(1) ΕΕ C 176 της 9.6.1998, σελ. 1.